Tarybos Sprendimas
2003 m. gruodžio 17 d.
dėl Europos bendrijos ir tam tikrų trečiųjų šalių (Azerbaidžano, Kazachstano, Tadžikistano ir Turkmėnistano) dvišalių susitarimų dėl prekybos tekstilės gaminiais pasirašymo ir laikino taikymo
(2003/901/EB)
Europos Sąjungos Taryba,
atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmosios pastraipos pirmuoju sakiniu,
atsižvelgdama į Komisijos pasiūlymą,
kadangi:
(1) Komisija Bendrijos vardu derėjosi dėl dvišalių susitarimų, kuriais pratęsiami dabartiniai dvišaliai susitarimai dėl prekybos tekstilės gaminiais su tam tikromis trečiosiomis šalimis (Azerbaidžanu, Kazachstanu, Tadžikistanu ir Turkmėnistanu).
(2) Nustačius, kad susitarimai galės būti sudaryti vėliau, jie turėtų būti pasirašyti Bendrijos vardu.
(3) Remiantis abipusiškumu, tikslinga laikinai taikyti šiuos susitarimus nuo 2004 m. sausio 1 d., kol bus užbaigtos procedūros, reikalingos susitarimų sudarymui,
NUSPRENDĖ:
1 straipsnis
Nustačius, kad dvišaliai susitarimai galės būti sudaryti vėliau, Tarybos pirmininkas įgaliojamas paskirti asmenis, kuriems suteikiama teisė Europos bendrijos vardu pasirašyti Europos bendrijos ir tam tikrų trečiųjų šalių (Azerbaidžano, Kazachstano, Tadžikistano ir Turkmėnistano) susitarimus dėl prekybos tekstilės gaminiais.
2 straipsnis
Remiantis abipusiškumu, 1 straipsnyje nurodyti susitarimai laikinai taikomi nuo 2004 m. sausio 1 d., kol bus užbaigtos procedūros, reikalingos susitarimų sudarymui.
Susitarimų tekstai pridedami prie šio sprendimo.
Priimta Briuselyje, 2003 m. gruodžio 17 d.